ক্রেতা, খাদ্যএবংগণবন্টনমন্ত্রক
মধ্যপ্রদেশে প্রায় ৫ কোটি সুফলভোগী প্রধানমন্ত্রী গরীব কল্যাণ অন্ন যোজনার সুবিধা পাচ্ছেন : প্রধানমন্ত্রী
কেবল ৮০ কোটির বেশি দেশবাসী বিনামূল্যে রেশনই পাচ্ছেন না, সেই সঙ্গে ৮ কোটির বেশি দরিদ্র পরিবার নিখরচায় রান্নার গ্যাসের সিলিন্ডার পেয়েছেন
নতুন দিল্লি, ৭ আগস্ট, ২০২১
প্রধানমন্ত্রী শ্রী নরেন্দ্র মোদী আজ ভিডিও কনফারেন্সের মাধ্যমে মধ্যপ্রদেশে প্রধানমন্ত্রী গরীব কল্যাণ অন্ন যোজনার  সুফলভোগীদের সঙ্গে মতবিনিময় করেন। রাজ্য সরকার এই কর্মসূচি সম্পর্কে সাধারণ মানুষকে আরও সচেতন করে তুলতে ব্যাপক প্রচার চালিয়েছে, যাতে যোগ্য কোন ব্যক্তি প্রাপ্য সুযোগ-সুবিধা থেকে বঞ্চিত না হন। রাজ্যে ৭ আগস্ট দিনটি প্রধানমন্ত্রী গরীব কল্যাণ অন্ন যোজনা দিবস হিসেবে উদযাপন করা হচ্ছে। এই উপলক্ষে রাজ্যপাল এবং রাজ্যের মুখ্যমন্ত্রী উপস্থিত ছিলেন। মধ্যপ্রদেশে প্রায় ৫ কোটি সুফলভোগী পিএমজিকেএওয়াই-এর সুবিধা পাচ্ছেন।
শতাব্দীতে একবার আসে এমন বিপর্যয়ের সঙ্গে করোনা মহামারীর প্রসঙ্গ উল্লেখ করে প্রধানমন্ত্রী বলেন, সমগ্র দেশ মহামারীর চ্যালেঞ্জের বিরুদ্ধে লড়াই চালাচ্ছে। তিনি আরও বলেন, সঙ্কট মোকাবিলায় রণকৌশল হিসেবে ভারতে দরিদ্র মানুষের কল্যাণে সর্বোচ্চ অগ্রাধিকার দেওয়া হয়েছে। মহামারীর প্রথম দিন থেকেই দরিদ্র ও শ্রমজীবী মানুষের অন্ন ও কর্মসংস্থানের ওপর গুরুত্ব দেওয়া হয়েছে। কেবল তাই নয়, ৮০ কোটির বেশি ভারতবাসী বিনামূল্যে রেশন, এমনকি ৮ কোটির বেশি দরিদ্র পরিবার নিখরচায় রান্নার গ্যাসের সিলিন্ডার পেয়েছেন।
রাজ্যে ডাবল ইঞ্জিন সরকারের সুবিধার কথা উল্লেখ করে প্রধানমন্ত্রী, ন্যূনতম সহায়ক মূল্যে রেকর্ড পরিমান খাদ্য শস্য সংগ্রহের জন্য রাজ্য সরকারের প্রশংসা করেন। মধ্যপ্রদেশে চলতি বছরে ১৭ লক্ষের বেশি কৃষকের কাছ থেকে গম সংগ্রহ করা হয়েছে এবং তাদের অ্যাকাউন্টে ২৫ হাজার কোটি টাকা প্রাপ্য হিসেবে সরাসরি জমা পড়েছে। রাজ্য সরকার এবছর রেকর্ড পরিমাণ গম সংগ্রহ করেছে। ডাবল ইঞ্জিন সরকারের ফলে রাজ্য সরকারগুলি কেন্দ্রের বিভিন্ন কল্যাণমূলক প্রকল্প রূপায়ণে অগ্রগতি করেছে। পক্ষান্তরে, সাধারণ মানুষের অধিকার দৃঢ় ভাবে প্রতিষ্ঠিত হয়েছে বলেও প্রধানমন্ত্রী অভিমত প্রকাশ করেন।
উল্লেখ করা প্রয়োজন, গত বছর এপ্রিল থেকে নভেম্বর পর্যন্ত ৮ মাসে প্রধানমন্ত্রী গরীব কল্যাণ অন্ন যোজনার আওতায় মধ্যপ্রদেশকে জাতীয় খাদ্য সুরক্ষা আইনের সুফলভোগীদের বিনামূল্যে মাসিক মাথা পিছু ৫ কেজি করে বন্টনের জন্য ২১ লক্ষ ৯০ হাজার মেট্রিক টন খাদ্যশস্য বরাদ্দ করা হয়েছিল। একই ভাবে চলতি বছরে মে থেকে নভেম্বর পর্যন্ত ৭ মাসের জন্য রাজ্যকে প্রধানমন্ত্রী গরীব কল্যাণ অন্ন যোজনায় ১৬ লক্ষ ৮৯ হাজার মেট্রিক টন খাদ্যশস্য বরাদ্দ করা হয়েছে। রাজ্যে গত বছরের এপ্রিল থেকে নভেম্বর পর্যন্ত প্রধানমন্ত্রী গরীব কল্যাণ অন্ন যোজনার আওতায় গড়ে ৮৫.৪ শতাংশ খাদ্যশস্য সুফলভোগীদের বন্টন করা হয়েছে। চলতি বছরে মে থেকে জুলাই পর্যন্ত রাজ্যে গড়ে প্রায় ৮৯ শতাংশ খাদ্যশস্য ইতিমধ্যেই বন্টন করা হয়েছে।
মধ্যপ্রদেশ জাতীয় খাদ্য সুরক্ষা আইনের আওতায় সুফলভোগীদের ১০০ শতাংশ রেশন কার্ডের সঙ্গে আধার সংযোগের কাজ শেষ করেছে। এর ফলে, রাজ্যে প্রযুক্তগত দিক থেকে এক সুশৃঙ্খল গণবন্টন ব্যবস্থা কার্যকর হয়েছে। একই সঙ্গে রাজ্যে খাদ্যশস্য বন্টনে সর্বাধিক স্বচ্ছতা এসেছে। এমনকি, আধার যাচাই পদ্ধতির মাধ্যমে গড়ে ৯০.৬ শতাংশের বেশি গণবন্টন ব্যবস্থায় খাদ্যশস্যের লেনদেন সম্ভব হয়েছে।
মাননীয় প্রধানমন্ত্রী আত্মনির্ভর ভারত অভিযানের মাধ্যমে প্রযুক্তি নির্ভর যে সংস্কারমূলক পদ্ধতি চালু করার ওপর অগ্রাধিকার দিয়েছেন, তার সঙ্গে সঙ্গতি রেখে মধ্যপ্রদেশে উচ্চাকাঙ্খী এক দেশ এক রেশন কার্ড ব্যবস্থা গত বছরের জানুয়ারী থেকেই শুরু হয়েছে। এই ব্যবস্থা কার্যকর হওয়ার সময় থেকে এখনও পর্যন্ত রাজ্যে প্রায় ১ কোটি ক্ষেত্রে রেশন বন্টন করা হয়েছে। বর্তমানে ৩৩টি রাজ্য ও কেন্দ্রশাসিত অঞ্চলে এক দেশ এক রেশন কার্ড ব্যবস্থা চালু রয়েছে। এই ব্যবস্থা চালু হওয়ার ফলে জাতীয় খাদ্য সুরক্ষা আইনের সুফলভোগীরা অন্য রাজ্য থেকেও রেশন সংগ্রহ করার সুবিধা পাচ্ছেন।
মহামারীর দরুণ অর্থব্যবস্থা বিঘ্নিত হওয়ার ফলে দরিদ্র ও অভাব পীড়িত মানুষ যে সমস্যার মুখোমুখি হয়েছেন, তা থেকে খানিকটা রেহাই দিতে কেন্দ্রীয় সরকার প্রধানমন্ত্রী গরীব কল্যাণ অন্ন যোজনার মাধ্যমে প্রাপ্য মাসিক খাদ্যশস্য বন্টনের পরিমাণ দ্বিগুণ করেছে। এরফলে, জাতীয় খাদ্য সুরক্ষা আইনের মাধ্যমে সুফলভোগীরা প্রতি মাসে যে পরিমাণ খাদ্যশস্য পেয়ে থাকেন, গরীব কল্যাণ অন্ন যোজনার আওতায় মাসিক আরও ৫ কেজি করে খাদ্যশস্য বিনামূল্যে পাচ্ছেন। উল্লেখ করা যেতে পারে, মাহামারীর দ্বিতীয় ঢেউয়ের সূচনার সময় থেকে প্রথমে মে ও জুন মাসের জন্য প্রধানমন্ত্রী গরীব কল্যাণ অন্ন যোজনার সুবিধা পুনরায় দেওয়া শুরু হয়। পরে, এই কর্মসূচির সুবিধা আরও ৫ মাস বাড়িয়ে জুলাই থেকে আগামী নভেম্বর পর্যন্ত করা হয়েছে।
CG/BD/AS
(Visitor Counter : 180